Polisie sê oor ‘byna-ontvoering’ in Pta-winkelsentrum‘n Skermskoot van die valse bewerings wat op sosiale media versprei word. Die SAPD het Maandag gereageer op bewerings wat op sosiale media die ronde doen dat ŉ vrou byna by ŉ bekende winkelsentrum ontvoer is nadat sy glo in die badkamer van die sentrum bedwelm is. Kapt. Colette Weilbach, woordvoerder van die polisie, het gesê die boodskap het onder die SAPD se aandag gekom nadat dit wyd op sosiale media versprei is. Volgens die boodskap het die voorval “met ŉ niggie van een van die skrywer se suster se vriende” gebeur. Die boodskap verduidelik dat die vrou en haar kêrel die Brooklyn-winkelsentrum besoek het en by ŉ bekende restaurant daar geëet het. Die vrou het kamstig die badkamer in die winkelsentrum besoek en toe sy te lank wegbly, het haar kêrel gaan ondersoek instel. Volgens die boodskap het hy by sy aankoms by die badkamer gesien hoe “ŉ Nigeriese vrou iemand in ŉ rolstoel uit die badkamer stoot”. “Hy het gesien dat die persoon in die rolstoel dieselfde skoene aan het as sy meisie. Hy het nader gestap, haar hare uit haar gesig gevee en gesien dit is sy meisie. Sy is bedwelm, haar hare is gesny en gekleur en haar klere is in die badkamer verander. Die Nigeriese vrou het weggehardloop. Die polisie sê hulle is redelik seker dat sy mensehandelslagoffer sou word,” lui die boodskap. Weilbach het gesê die polisie het geen klagtes van die aard ontvang nie en daar is ook geen sodanige voorval by die Brooklyn-winkelsentrum se bestuur of veiligheidswagte aangemeld nie. “Die SAPD versoek die publiek om versigtig te wees om nie ongeverifieerde inligting op sosialemediaplatforms te publiseer nie, omdat dit paniek in gemeenskappe kan veroorsaak. Polisiehulpbronne en tyd, asook hulpbronne van die Brooklyn-winkelsentrum is gemors om hierdie valse bewerings na te gaan,” het Weilbach gesê. Sy het die publiek herinner dat enige misdade by die polisie aangemeld moet word by 08600 10111 of by die Brooklyn-misdaadkantoor by 012 366 1741/2. ŉ SMS kan ook anoniem na 32211 gestuur word.